SET ปิดพุ่ง 15 จุด รับ “รีพับลิกัน” หนุนขยายเพดานหนี้สหรัฐ-หวังไทยนำเข้า“โมลนูพิราเวียร์”
SET ปิดพุ่ง 15 จุด ตามตปท. หลัง “รีพับลิกัน” หนุนขยายเพดานหนี้สหรัฐ และสถานการณ์โควิดในประเทศทรงตัว อีกทั้งคาดหวังไทยจะนำเข้ายาโมลนูพิราเวียร์ มารักษาโควิด แนวโน้มช่วงบ่ายคาดตลาดฯยังบวกได้ต่อหลังยืนเหนือ 1,630 จุด ให้แนวรับ 1,630 จุด และแนวต้าน 1,640-1,660 จุด
7 ต.ค. 2564

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยเช้านี้ปรับตัวขึ้นตาม Sentiment บวกจากต่างประเทศ หลังผู้นำเสียงข้างน้อยในวุฒิสภาสหรัฐจากพรรครีพับลิกันระบุว่าจะสนับสนุนการขยายเพดานหนี้ของรัฐบาลกลางสหรัฐออกไปจนถึงเดือน ธ.ค.เพื่อช่วยให้สหรัฐหลีกเลี่ยงการผิดนัดชำระหนี้และวิกฤติเศรษฐกิจไปจนกว่าพรรคเดโมแครตจะสามารถผ่านร่างกฎหมายก่อนสิ้นปีนี้
ขณะที่ในประเทศสถานการณ์การแพร่ระบาดของโควิด-19 ตัวเลขผู้ติดเชื้อทรงตัว และยังมีปัจจัยบวกจากความคาดหวังว่าไทยจะสามารถนำเข้ายารักษาโควิด-19 ตัวใหม่ หรือ ยาโมลนูพิราเวียร์ (molnupiravir) มาวิจัยทางคลีนิคได้ภายในเดือนธ.ค.นี้ ก่อนใช้จริงในเดือน ม.ค.2565 ทำให้ส่งผลดีต่อการกลับมาเปิดเมืองได้มากขึ้น รวมถึงการเปิดประเทศรับนักท่องเที่ยวต่างชาติ ส่งผลให้มีแรงซื้อเข้ามาในหุ้นขนาดใหญ่ นำโดยกลุ่มแบงก์ เนื่องจากเกี่ยวข้องกับเศรษฐกิจโดยตรง และยังเป็นตัวหลักที่ช่วยผลักดันดัชนีเช้านี้
ส่วนตลาดหุ้นในภูมิภาคเอเชียเช้านี้ส่วนใหญ่เคลื่อนไหวอยู่ในแดนบวก
สำหรับแนวโน้มการลงทุนในช่วงบ่ายนี้ นายสุโชติ กล่าวว่า ตลาดฯ น่าจะเคลื่อนไหวในแดนบวกได้ต่อ หลังจากสามารถยืนเหนือระดับ 1,630 จุด ได้ พร้อมให้แนวรับ 1,630 จุด และแนวต้าน 1,640 – 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 5,651.69 ล้านบาท ปิดที่ 141.50 บาท เพิ่มขึ้น 5.50 บาท
TRUE มูลค่าการซื้อขาย 3,147.15 ล้านบาท ปิดที่ 4.00 บาท ลดลง 0.06 บาท
BANPU มูลค่าการซื้อขาย 2,496.26 ล้านบาท ปิดที่ 14.40 บาท ลดลง 0.10 บาท
SCB มูลค่าการซื้อขาย 1,994.83 ล้านบาท ปิดที่ 124.50 บาท เพิ่มขึ้น 2.50 บาท
PTT มูลค่าการซื้อขาย 1,918.66 ล้านบาท ปิดที่ 39.75 บาท ลดลง 0.25 บาท
 
 